ФК „Литекс“

Литекс е футболен клуб от град Ловеч, България.

Четирикратен шампион на България и четирикратен носител на Купата на България. Участва във Втора професионална футболна лига.

Играе мачовете си на „Градски стадион“ в Ловеч с капацитет 8100 места с електрическо осветление, покриващ изискванията на УЕФА за провеждане на международни мачове. Клубните цветове са оранжево, черно и зелено.

Успехи 
 Шампион на България (4): 1997/98, 1998/99, 2009/10 и 2010/11
 Вицешампион (2): 2001/02, 2013/14
 Купа на България (4): 2001, 2004, 2008, 2009
  Финалист за Купата на България (3): 1999, 2003, 2007
 Суперкупа на България (1): 2010
 Финал за Суперкупата на България (5): 2004, 2007, 2008, 2009, 2011
 Купа на Професионалната футболна лига
  Финал за Купа на Професионалната футболна лига (1): 1997
 Трета аматьорска футболна лига (1): 2016/17
 Победител в ежегодния международен турнир в „Норча“, Италия (2001, победа 4:2 на финала срещу Стяуа Букурещ)
 Най-високо класиран български отбор в световната футболна ранглиста за 2004 г. (134 място), също Литекс е първи от българските тимове на 110 позиция в най-новата ранглиста за 2008 на клубните отбори на Световната федерация по футболна история и статистика (IFFHS)
 През 2001 и 2006 отборът достига 1/16 финал за Купата на УЕФА

Участия в Европейските клубни турнири 
 Шампионска лига: 12 мача, 6 победи, 1 равен, 5 загуби, голова разлика 22:22
 Лига Европа (Купа на УЕФА): 48 мача, 21 победи, 11 равни, 16 загуби, голова разлика 69:50
 Общо: 60 мача, 27 победи, 12 равни, 21 загуби, голова разлика 93:72

Имена 
 Хисаря (1921 – 1957)
 Кърпачев (1957 – 1979)
 Осъм (1980 – 1994)
 ЛЕКС (1994 – 1995)
 Ловеч (1995 – 1996)
 Литекс (1996 – 1999)
 Ловеч (1999 – 2001)
 Литекс (2001 – )

История 

Отборът е основан през 1921 година под името „Хисаря“. През годините се сменят множество имена. Най-дълго време е под името „Христо Кърпачев“ (прието през 1957 г.), до 1979 г. когато е преименуван на ФК „Осъм“. С това име се състезава неизменно в „Б“ група на България (общо 21 години с едно прекъсване през сезон 1973/74, когато е изваден поради открита „черна каса“), а на няколко пъти е съвсем близо до промоция в елита. В началото на сезон 1991/92 клубът е преименуван на „ЛЕКС“ – на името на фирмата спонсор на отбора по това време. През 1994 г. завършва на първо място в „Б“ група и получава правото да се състезава в елитната дивизия. Там играе две години под имената „ЛЕКС“ и „Ловеч“, като постига няколко успеха (победа над ЦСКА 1:0, равенство с „Левски“ в Ловеч 1:1, (Димчо Беляков открива резултата), победа над бъдещия шампион „Славия“ 1:0).

Най-доброто класиране на отбора е през сезон 1994/95 – 11-о място, а през следващия сезон отпада в „Б“ група. По това време е преломният момент в историята на ловешкия футбол. Преди началото на сезон 1996/97 бизнесменът Гриша Ганчев взима отбора под опеката си и го преименува на „Литекс“ (на името на фирмата си „Литекс Комерс“). След почти пълна замяна на футболистите в отбора (един от най-забележимите трансфери е привличането на капитана на действащия шампион на България Славия Стефан Колев), „Литекс“ печели безапелационно първото място в „Б“ група с над 10 точки повече от класиралия се на второ място и отново се завръща сред елитните клубове. По време на престоя си в „Б“ група Литекс побеждава последователно ЦСКА в контрола с 2:0, Славия за Купата на Професионалната футболна лига (3:0 и 1:3 и класиране напред), „Нефтохимик“ в Бургас с 2:1 за Купата на България и Левски в Ловеч с 2:0 (следва отпадане след скандален мач в София, завършил 1:4 с гол в 98-ата минута).

В „А“ група Литекс веднага печели първата си шампионска титла, завършвайки с 5 точки пред „Левски“, а за купата е скандално отстранен след победа 3:1 над ЦСКА като гост и служебна загуба 0:3 заради нередовна картотека на Радостин Кишишев. Заради скандала с Кишишев и внесена жалба от ръководството на Левски (София), от актива на Литекс са отнети 2 точки (служебни загуби в мачовете с Левски (София) и Левски (Кюстендил), завършили съответно 1:1 и 0:0). Постижението на Литекс е прецедент до този момент във футболната история в световен мащаб, като подобно нещо са постигнали само още няколко отбора. Любопитен факт е, че германският отбор Кайзерслаутерн успява да стори същото (ставайки шампион веднага след като се е класирал в първа Бундеслига) в същия сезон. Полузащитникът на ловешкия тим Стойчо Стоилов е удостоен с приза за най-добър играч в „А“ група. На полусезона нападателят на оранжевите Стефан Юруков води голмайсторската ранглиста в „А“ група с 13 попадения, но е продаден на турския Газиантепспор заедно с Димчо Беляков.

Дебютът на Литекс в европейските клубни турнири също страртира успешно, отстранявайки шведския Халмщад в първи квалификационен кръг за Шампионската лига след победа 2:0 в първия мач (който се явява и първа официална международна среща за клуба в неговата история, а първият еврогол е дело на албанския нападател Албан Буши) и загуба 1:2 в ответния сблъсък с решаващ гол на резервата Стефан Юруков. Във втория кръг неопитността на ловешките футболисти в международни мачове си казва думата и Литекс е лесно отстранен от руския гранд Спартак Москва(0 – 5 и 2 – 6). Домакинските мачове от турнира се играят в Бургас, тъй като стадионът в Ловеч не е лицензиран от УЕФА по това време.

Следващият сезон Литекс дублира успеха си в българското първенство като печели шампионата за втори пореден път, с което става и единственият провинциален отбор, направил подобно нещо. Достига и до финал за Купата, загубен от ЦСКА с 0:1. Димчо Беляков грабва наградата за голмайстор на „А“ група с 21 отбелязани гола, а за най-добър играч е обявен албанският халф на ловчалии Алтин Хаджи, заедно с нападателя на Левски Георги Бачев.

В актива си Литекс има още четири купи на България – 2001 (победа на финала над Велбъжд с 1:0 в продължението, след като по пътя са отсранени последователно ЦСКА и Левски с обща голова разлика 7:2 от четирите мача), 2004 (победа от дузпи над ЦСКА след 2:2 в редовното време и изгонен футболист на ловчалии в 41-вата минута, по пътя е отстранен бъдещият шампион на България Локомотив Пловдив) и 2008 (победа на финала над Черно море (Варна) с 1:0 след като на 1/4 финала отстранява Левски (София) с 4:3 след изпълнение на дузпи, а в герой на мача се превръща вратарят Тодор Тодоров, спасил две дузпи. „Оранжевите“ са и актуалния носител на купата през 2009 когато във финала срещат отстранилия ЦСКА и Левски отбор на Пирин (Благоевград). Срещата се играе на столичния стадион Георги Аспарухов, а Литекс печели трофея след класическа победа с 3:0. Головете отбелязват Вилфред Нифлор, Дока и Крум Бибишков.
Ловешкият клуб нанася и най-голямата загуба на ЦСКА в историята на българския футбол – 8:0 на 29 ноември 1998 в Ловеч.

На 16 декември 2015 г. Литекс е изваден от А група заради нерегламентирано изваждане на отбора в края на първото полувреме в мача срещу Левски. Отборът доиграва мачовете си от турнира за Купата на България, където отпада на полуфинала от отбора на ФК Монтана.

На 2 юни 2016 г. юридическото лице, представляващо ПФК Литекс Ловеч променя юридическата си структура от „Професионален Футболен Клуб Литекс – Ловеч“ АД на „Професионален Футболен Клуб ЦСКА – София“ ЕАД. На същия ден юридическото лице на ПФК Чавдар (Етрополе) – „ПФК Чавдар“ АД се преструктурира на „ПФК ЦСКА – 1948“ АД, като то е вписано като едноличен собственик на „ПФК ЦСКА – София“ ЕАД. Като собственици на „ПФК ЦСКА – 1948“ АД са вписани Христо Стоичков, Юлиян Инджов и Гриша Ганчев. На 7 юни Българският футболен съюз обявява, че това юридическо лице е подало документи за участие в новосформираната Първа професионална футболна лига като ПФК ЦСКА (София).

На 21 юли 2016 г. отбора на Литекс Ловеч е възстановен и започва подготовка за предстоящия сезон в Трета аматьорска футболна лига. За треньор е назначен клубната легенда – Живко Желев, а отборът е съставен главно от играчи от детско-юношеската школа. На 15 август 2016 г. е закупен лиценза на ФК Ботев (Луковит), за да може отбора да се включи в Северозападната Трета лига. Отборът на Ботев Луковит по-късно се включва в Областната група. Веднага е извоювана победата в групата и през сезон 2017/2018 Литекс се завръща при професионалистите във Втора Професионална лига.

Литекс в Европа 

Най-големите постижения на Литекс в евротурнирите са достигане до III кръг на Купата на УЕФА през есента на 2001, отстранявайки три отбора по пътя си. В същия турнир Литекс става първият български отбор постигнал победа над немски тим в Германия (2:0 над Унион Берлин с голове на Атанас Борносузов и Марин Петров). През сезон 2005/2006 се класира в груповата фаза на Купата на УЕФА след драматична победа над КРК Генк като гост с 0:1 с гол на Сандриньо (първият мач в Ловеч завършва 2:2). В груповата фаза записва две победи – над Грасхопър с 2:1 и над украинския Днипро с 2:0 като гост. Следват две загуби с по 2:0 от грандовете АЗ Алкмаар и Мидълзбро. Играят за първи път през пролетта в Европа, но отпадат на 1/16-Финал от Страсбург след загуба у дома с 0:2 и равенство във Франция 0:0. Най-голямата си победа в европейски клубен турнир Литекс постига в мач-реванш от предварителния кръг за Купата на УЕФА срещу босненския Железничар, побеждавайки го в Ловеч със 7:0 на 26 август 2004 година и класирайки се напред с общ резултат 9:1.

Академия Литекс 

През лятото на 2004 година управата на клуба начело с финансовия благодетел Гриша Ганчев стартира мащабен проект за създаване и поддържане на солидна детскоюношеска школа, наречена Академия Литекс, която по подобие на големите западни клубове да захранва отбора със собствени кадри. За инициативата спомагат и чуждестранни специалисти от школата на френския клуб Оксер, с който Литекс сключва договорка за съвместна работа. На приемния изпит се явяват над 300 деца на различна възраст и от всички краища на България, чиято задача е да впечатлят наблюдаващата ги комисия, начело със старши треньора на Литекс Люпко Петрович, отговорниците за детскоюношеската школа, водена от бившия играч на клуба Драголюб Симонович и двама представители на Оксер. Избрани са стотина от младите футболисти, които се настаняват в пригодени за целта пансиони (най-вече в квартал „Здравец“). От началото на сезон 2006/2007 към треньорския щаб в Академия Литекс се присъедини и холандския специалист Ян Деркс (допреди това работил в школата на Левски София). От средата на сезон 2007/2008 начело на Академия „Литекс“ застава Ферарио Спасов, най-добрият треньор на Ловеч за всички времена.
В първото издание на Международния Турнир Юлиян Манзаров през 2004 г., детската формация на Литекс печели второ място, като на финала губи от връстниците си от ЦСКА, а стражът на „оранжевите“ Николай Петков печели приза за Най-добър вратар на турнира.

През следващата 2005 младите футболисти на Литекс печелят турнира, като на финала побеждават тима на Берое. Нападателят на ловчалии Орлин Орлинов отнася две индивидуални награди – Голмайстор (с 6 гола) и Най-добър играч на турнира.

През 2006 година Литекс се окичва с бронзовите медали, а Орлин Орлинов (заедно с Атанас Курдов от Левски Сф.) отново е Голмайстор на турнира с 4 гола.

Турнирът през 2007 се провежда в Ловеч. Младите футболисти на Литекс отстъпват на финала от македонския Пелистер, а Момчил Цветанов от домакините печели наградата за Най-комплексен играч на турнира.

Състав 2022/2023 
Към 31 март 2023 г.

Треньорски щаб 
  Добромир Митов – старши треньор
  Христо Захариев – помощник-треньор
  Деян Минев – треньор на вратарите

Литекс в „А“ група

Известни футболисти, излезли от ловешката школа

С най-много шампионатни мачове и индивидуални отличия 

Последно обновяване: 13 септември 2014 г.

Треньори в новата история на клуба

Национали на своите страни, играещи или играли в отбора 

 Забележка: В списъка са включени само играчи, които са/са били активни национали в мъжките гарнитури на страните си по време на престоя си в Литекс. Пълният списък на футболистите носили екипа на Литекс можете да откриете в :Категория:Футболисти на Литекс (Ловеч)

Трансфери

Химн

Вижте също 
 Екипи на ПФК Литекс (Ловеч)

Източници

Външни препратки 

 Официален сайт на Литекс 
 Официална Фейсбук страница на Литекс
 Литекс в сайта на УЕФА
 Литекс - резултати Резултати от последните мачове на ФК Литекс

Основани в България през 1921 година